《沁园春 送修亭入都，兼有脱缨之喜》
清代·陈以松

行矣勉旃，者番去也，不似从前。计一肩行李，囊疏落落；

三千客路，裘不翩翩。斜日半沉，冷云四合，欲雪天如中酒然。

前途杳，怅画楼人远，若个轻怜。

到时彩结丝牵。也休恋温存稳称眠。看玉人窗下，眉还敛翠；

老亲堂上，发已华颠。鸳盟虽酬，牛衣可泣，努力云程早着鞭。

名成后，任春风鬓影，夜月香肩。